Document ID: 32012R0270

KOMISIJOS REGLAMENTAS (ES) Nr. 270/2012
2012 m. kovo 26 d.
kuriuo dėl didžiausios leidžiamosios amidosulfurono, azoksistrobino, bentazono, biksafeno, ciprokonazolo, fluopiramo, imazapiko, malationo, propikonazolo ir spinosado likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji azoksistrobino, bentazono, biksafeno, malationo ir propikonazolo likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Amidosulfurono, ciprokonazolo, flusilazolo, malationo ir spinosado DLK nustatyta Reglamento (EB) Nr. 396/2005 III priedo A dalyje. Fluopiramo ir imazapiko DLK nebuvo nustatyta nei viename Reglamento (EB) Nr. 396/2005 priede, todėl taikoma numatytoji 0,01 mg/kg vertė;
(2)
vadovaujantis procedūra, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos azoksistrobino, DLK, kad šį produktą būtų galima naudoti garstyčių, aguonų ir sėjamosios judros sėkloms apsaugoti;
(3)
pateikta paraiška leisti naudoti bentazoną ankštinėms daržovėms ir šviežioms prieskoninėms žolėms apsaugoti. Pateikta paraiška leisti naudoti biksafeną rapsų, linų, garstyčių ir aguonų sėkloms apsaugoti. Kadangi amidosulfuronas jau yra naudojamas javams ir žolei, kuriais šeriami atrajotojai, apsaugoti, buvo pateikta paraiška leisti naudoti šią medžiagą galvijų riebalams, inkstams, kepenims ir pienui. Pateikta paraiška leisti naudoti ciprokonazolą rapsų sėkloms apsaugoti. Atsižvelgiant į tai, kad fluopiramas jau naudojamas gyvūnų pašaro, kuriuo šeriami naminiai maistiniai gyvūnai, pasėliams apsaugoti, pateikta paraiška leisti jį naudoti sėklavaisiams, braškėms, vynuogėms, morkoms, valgomiesiems svogūnams, svogūnlaiškiams, pomidorams, cukriniams kukurūzams, moliūgams, žiedinėms kopūstinėms daržovėms, Briuselio kopūstams, gūžiniams kopūstams, kininiams bastučiams, sultenėms, salotoms, pipirinėms, ankstyvosioms barborytėms, sėjamosioms gražgarstėms, raukšlėtiesiems bastučiams, kopūstinių daržovių lapams ir daigams, dygiesiems artišokams, daržiniams porams, persikams, paprikoms, žirniams, žirniams su ankštimis ir be ankščių, rapsų sėkloms, kviečiams ir gyvūniniams produktams. Dėl ankstesnio derliaus apdorojimo ši medžiaga taip pat gali būti aptinkama šakniavaisiuose ir gumbavaisiuose, svogūninėse daržovėse, kopūstinėse daržovėse, vaisinėse daržovėse, lapinėse daržovėse ir prieskoninėse žolėse. Todėl pateikta paraiška leisti padidinti DLK ir šioms kultūroms. Pateikta paraiška leisti naudoti propikonazolą ryžiams apsaugoti. Pateikta paraiška leisti naudoti spinosadą raukšlėtosioms gervuogėms, avietėms, bananams, ridikams ir petražolėms apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl flusilazolo naudojimo arbatai apsaugoti. Pareiškėjas teigia, kad dėl leidimo Indonezijoje naudoti flusilazolą arbatai apsaugoti šios medžiagos DLK yra didesnė nei nustatyta Reglamente (EB) Nr. 396/2005, ir kad norint išvengti prekybos kliūčių arbatos importui, būtina nustatyti didesnę DLK;
(5)
pateikta paraiška leisti padidinti dabartinę imazapiko, naudojamo cukranendrėms iš Centrinės ir Pietų Amerikos (Kosta Rika, Brazilija, Gvatemala) apsaugoti, DLK. Pateikta paraiška leisti padidinti dabartinę fluopiramo, naudojamo citrusiniams vaisiams, medžių riešutams, obuoliams, kaulavaisiams, braškėms, ant stiebų augančioms uogoms, šilauogėms, bananams, bulvėms, ridikams, česnakams, svogūnams, svogūnėliams, paprikoms, baklažanams, valgomosioms ybiškėms, cukriniams kukurūzams, salotinėms trūkažolėms, prieskoninėms žolėms, ankštinėms daržovėms, ankštiniams augalams, aliejinių augalų sėkloms, javams, apyniams, prieskoniams, ir cukriniams runkeliams iš JAV apsaugoti. Pateikta paraiška leisti padidinti dabartinę malationo, naudojamo ramunėlėms iš Egipto apsaugoti, DLK;
(6)
atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė Komisijai vertinimo ataskaitas;
(7)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, prireikus, gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;
(8)
dėl bentazono naudojimo žirniams su ankštimis ir be ankščių apsaugoti Tarnyba pagrįstose nuomonėse padarė išvadą, kad nustatyta DLK jau atitinka prašomąją leidžiamą naudoti koncentraciją. Dėl šios medžiagos naudojimo pupelėms ir lęšiams apsaugoti Tarnyba, remdamasi prielaida, kad nustatyta DLK yra nebereikalinga, pasiūlė nustatyti mažesnę DLK. Kadangi nėra informacijos, patvirtinančios minėtą prielaidą, DLK neturėtų būti keičiama. Išskyrus medžių riešutus, sėklavaisius, vyšnias, braškes, bulves, svogūnus, ankštinius augalus, žemės riešutus, rapsų sėklas, sojų pupeles, kukurūzus, sorgą, kviečius ir cukrinius runkelius, nebuvo pateikta jokių įrodymų dėl leidimo JAV naudoti fluopiramą kultūroms, kurioms buvo prašyta nustatyti leistinus importo nuokrypius, apsaugoti. Todėl Reglamento (EB) Nr. 396/2005 14 straipsnio 2 dalyje nustatyti reikalavimai nebuvo įvykdyti. Tarnyba padarė išvadą, kad duomenų, pateiktų dėl flusilazolo naudojimo arbatai apsaugoti, nepakako prašomai DLK pagrįsti. Dėl malationo naudojimo ramunėlėms apsaugoti Tarnyba pasiūlė dvi DLK, pirmoji pagrįsta duomenimis apie likučius nuo 2007 m., o antroji - atsižvelgiant į galimus Egipto žemės ūkio praktikos pokyčius po 2007 m. Kadangi nėra tokio pokyčio įrodymų, tikslinga priimti pirmąjį Tarnybos pasiūlymą. Tarnyba padarė išvadą, kad duomenų, pateiktų dėl spinosado naudojimo šilauogėms ir avietėms apsaugoti, nepakako prašomai DLK pagrįsti;
(9)
dėl visų kitų paraiškų Tarnyba padarė išvadą, kad įgyvendinti visi duomenims keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrų nekeltų pavojaus viršyti leidžiamą paros normą (LPN) arba ūmaus poveikio etaloninę dozę (ŪPED);
(10)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(11)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(12)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2012 m. kovo 26 d.

Labels: 17
20
0
3
6